# Au de Zimbàbue

L'Au de Zimbàbue és l'emblema nacional de Zimbàbue, i apareix en les banderes i escuts d'armes de Zimbàbue i Rhodèsia, i també en bitllets i monedes. Deu representar a l'àguila batallaire o pescadora africana. El disseny de l'ocell prové d'una sèrie d'escultures d'esteatita trobades en les ruïnes de l'antiga ciutat de Gran Zimbàbue.

## Història

Els ocells tallats originaris són de la ciutat en ruïnes de Gran Zimbàbue, que fou construïda pels avantpassats dels xona, a partir del segle xi, i fou habitada durant més de 300 anys. Entre els seus elements notables hi ha escultures d'aus d'esteatita, d'uns 40 centímetres d'alçada i damunt de columnes de més de 90 cm d'altura, que originàriament s'instal·laven en murs i monòlits dins la ciutat.
S'han donat diferents explicacions per al significat simbòlic dels ocells. Un suggeriment és que cada au s'erigia per a representar un nou rei, però això hauria requerit regnats increïblement llargs. Més probablement, els ocells de Zimbàbue representen animals sagrats o totèmics dels xona -l'àguila batallaire (en xona: chapungu), que es considerava un missatger de Mwari (Déu) i els avantpassats, o l'àguila pescadora (hungwe) que sembla que era el tòtem original dels xona.
Al 1889, un caçador europeu, Willi Posselt, viatjà a Gran Zimbàbue després d'escoltar un altre explorador europeu, Karl Mauch: hi trobà els ocells col·locats al bell mig d'un recinte al voltant d'un aparent altar. Després va adquirir un dels ocells a Andizibi (un cap tribal), a qui li pagà amb mantes i "alguns altres articles". Com l'ocell al pedestal era massa pesat per a ell, el va tallar i amagà el pedestal amb la intenció de tornar més tard a recuperar-lo. Després va vendre l'ocell a Cecil Rhodes, que el va muntar a la biblioteca de sa casa de Ciutat del Cap. Rhodes també va fer que se'n fessen rèpliques de pedra, de tres vegades la grandària de l'original, per a decorar les portes de sa casa d'Anglaterra.

## Representacions culturals

L'Au de Zimbàbue és un símbol de Zimbàbue i els seus estats predecessors des del 1924. L'escut d'armes de Rhodèsia del Sud la incorporava i, amb el temps, l'ocell esdevingué un símbol generalitzat de la "colònia". Els bitllets i les monedes de la Federació de Rhodèsia i Nyasalàndia també mostraven l'au, igual que la bandera de Rhodèsia. La bandera i els símbols estatals del Zimbàbue modern continuen tenint l'Au de Zimbàbue. A hores d'ara és la icona definitiva de Zimbàbue, amb un estudi del 2001 que va inventariar més de 100 organitzacions estatals, corporatives i esportives amb l'au en els seus emblemes i logotips.
* Bandera nacional de Zimbàbue
* Bandera de Zimbàbue Rhodèsia (1979-1980)
* Bandera de Rhodèsia(1968-1979)
* Escut d'armes de Rhodèsia (1924-1981)
* Escut de Zimbàbue
* Emblema utilitzat pel Cos de Senyals de Rhodèsia (1970-1980)
* Logotip del Parlament de Rhodèsia
* Medalla de Gran Comandant de la Legió del Mèrit (GCLM) de Rhodèsia (civil i militar)
* Anvers d'una moneda de 20 cèntims de Rhodèsia
* Revers d'una moneda d'un dòlar de Zimbàbue
* Revers d'un bitllet de 50 dòlars de Zimbàbue (segona sèrie), que il·lustra les ruïnes de Gran Zimbàbue i l'Au de Zimbàbue al cantó inferior dret
* Portada de la primera versió del passaport de Zimbàbue (1980)
* Bandera de les Forces de Defensa de Zimbàbue
* Bandera de l'Exèrcit Nacional de Zimbàbue
* Emblema del Servei Penitenciari de Zimbàbue
* Bandera de la Força Aèria de Zimbàbue
* Bandera d'Harare, capital de Zimbàbue

## Referències

* ↑ Huffman, Thomas «The Soapstone Birds from Great Zimbabwe» (en anglés). African Arts. UCLA James S. Coleman African Studies Center [Los Angeles], 18, 3, 5-1985, pàg. 68-73. ISSN: 0001-9933 [Consulta: 23 desembre 2020].
* ↑ Matenga, Edward «The Soapstone Birds of Great Zimbabwe: Symbols of a Nation» (en anglés). The South African Archaeological Bulletin. South African Archaeological Society, 56, 173/174, 12-2001, pàg. 105-106. ISSN: 0038-1969 [Consulta: 23 desembre 2020].
* 1 2 «Great Zimbabwe (11th–15th Century)» (en anglés). Museu Metropolità d'Art de Nova York, 01-10-2001. [Consulta: 23 desembre 2020].
* ↑ Murray, Paul. «Central Zimbabwe». A: Zimbabwe (en anglés). Chalfont St Peter: Bradt Travel Guides, 2016, p. 203. ISBN 978-1-78477-016-7.
* ↑ Fontein, Joost. The Silence of Great Zimbabwe: Contested Landscapes and the Power of Heritage (en anglés). UCL Press, 2006, p. 99. ISBN 978-1-59874-220-6.
* ↑ Brown-Lowe, Robin. The Lost City of Solomon & Sheba: An African Mystery (en inglés). History Press, 2003. ISBN 978-0-7524-9490-6.
* ↑ Kucklick, Henrika. «Contested monuments: the politics of archeology in Southern Africa». A: Colonial Situations: Essays on the Contextualization of Ethnographic Knowledge (en anglés). Madison: University of Wisconsin Press, 1991, p. 135-137. ISBN 978-0-2991-3123-4.
* ↑ Matenga, Edward. «The soapstone birds of Great Zimbabwe» (en anglés). Universitat d'Uppsala, 2011. [Consulta: 23 desembre 2020].